Oheisena lähetän Espoon käräjäoikeuden lausunnon IPR-työryhmän mietinnöstä.
Lausunto on tännään lähetetty kirjallisena myös postitse.

Heikki Mikkola

ESPOON KÄRÄJÄOIKEUS     2.8.2005
Vitikka 1, 02630 Espoo
puh. 010 3645 000
fax.  010 3645 157

Oikeusministeriö,
lainvalmisteluosasto
PL 25, 00023 VALTIONEUVOSTO

                      Oikeusministeriö on pyytänyt Espoon käräjäoikeudelta
                      lausuntoa
                      IPR-työryhmän mietinnöstä (Oikeusministeriön
                      työryhmämietintö 2005:2) ja siihen sisältyvästä
                      ehdotuksesta aineettomia oikeuksia koskevien asioiden
                      käsittelystä tuomioistuimissa koskevaksi
                      lainsäädännöksi.

                      Käräjäoikeus pitää työryhmän enemmistön esittämää
                      ehdotusta kattavaan keskittämiseen perustuvasta
                      ratkaisusta kannatettavana siltä osin, että
                      aineettomia oikeuksia koskevat asiat käsiteltäisiin
                      keskitetysti Helsingin käräjäoikeudessa .  Sen sijaan
                      käräjäoikeus ei pidä hyvänä ehdotusta, että
                      tekijänoikeutta koskeviin riita-asioihin
                      liitettäisiin vaihtoehtoista oikeuspaikkaa koskeva
                      sääntely siten, että kantaja voisi valita
                      vaihtoehtoiseksi oikeuspaikaksi oikeudenkäymiskaaren
                      10 luvun säännösten perusteella määräytyvän
                      oikeuspaikan.  Käräjäoikeuden käsityksen mukaan
                      tekijänoikeutta koskevia riita-asioita tulisi joka
                      tapauksessa olemaan näissä vaihtoehtoisissa
                      tuomioistuimissa ilmeisen vähän, mistä ensinnäkin
                      seuraisi, että  näissä tapauksissa  ei niitä harvoin
                      käsittelevässä tuomioistuimessa saavutettaisi
                      sellaista riittävää erityisasiantuntemusta, jota
                      niissä edellytetään, ja toisekseen asianosaisten
                      oikeusturvan kannalta ratkaisujen ennustettavuus
                      vastaavasti saattaisi huonontua jopa  arveluttavalla
                      tavalla..

                      Käräjäoikeudella ei ole mitään sitä vastaan, että
                      tekijänoikeutta koskevat rikosasiat käsitellään ROL 4
                      luvun säännösten mukaan.

                      Lausunnon on valmistellut käräjätuomari Sinikka
                      Kannisto.

                      Heikki Mikkola
                      laamanni